Ingen bud. Ikke et eneste. Det var det overraskende resultat af en udbudsproces, som skulle finde den kommende leverandør af bankydelser til Gladsaxe Kommune.

Der var ellers tale om en stor og lukrativ kontrakt. Men hverken Nordea eller Danske Bank, de to banker, der har volumen til at servicere den folkerige kommune, og som før har haft kontrakten, bød ind denne gang.

Hvad var der sket?

Jo, Gladsaxe Kommune havde ligesom en række andre kommuner formastet sig til at lade udbuddet indeholde en række krav om samfundsansvar og etik. En kommende leverandør skulle blandt andet forpligte sig til ikke at medvirke til hverken hvidvask eller skatteunddragelse. Men det var åbenbart for meget forlangt – og nu står Gladsaxe uden bankforbindelse.

De nye kommunale krav var resultatet af de seneste års skandaler med hvidvask, skattely og udbyttesvindel, der nærmest har fået den danske finanssektor til at ligne en velbetalt og slipseklædt udgave af Corleone-familien.